Pak daai koelboks en geniet ons mooie dorp – dis gratis | Netwerk24
Los nou eers die koorsagtige geldmakery, bakleiery en klaery, en kyk na ons omstandighede deur die oë van die mense wat duisende rande per nag betaal het vir die voorreg om hier in Hermanus te mag wakker word en alles sien om hulle. Manjifieke berg, blou see, goue strande, popmooi winkeltjies in antieke geboue en die mooiste van die mooiste groen areas propvol natuurlike plantegroei geskik vir feetjies en kaboutertjies kompleet met watervalle en dan nog sommer bobbejane ook op die koop toe. Ek het my verkyk aan die rustige mense met plakkies aan wat loop en roomys eet wyl hul dromerig kyk na al die mooi om hulle.
Daar was opgewondenheid oor nat lywe op die strand met voete in die water al soekend na 'n skulpie om op te tel. Kinders en honde speel uitgelate met 'n bal. Mooi lyfies en sommer ook 'n hele paar vetties het in die koue water laat waai. Nat hare, sand-voete en 'n breë glimlag laat spaander dat die skuim spat.
Ek het wakker geword. Ek sien nou alles weer raak. Ek eet elke naweek 'n roomys op die strand. My honde wonder wat gaan aan, want ons speel heerlik elke Saterdag. Ek werk aan my strandlyfie en sal een van die dae in die water kan baljaar. O ja, en wat kos dit alles? Dis gratis. Gratis geluk en vreugde, wat andere 'n klein fortuin kos vir 'n paar kosbare dae. Ek waardeer die ernstige ooms wat ons dorp op sy voete hou met reëls en die groot goggas soos misdaad binne perke wil hou en alles, maar moet net nie vergeet hoe lekker ons nou eintlik hier woon nie.
Kom ons laat waai op die strande wanneer ons van die werk af kom. Miskien is jy Saterdag af. Pak daai "cool bag" en geniet 'n slag ons dorpie.